Návrh organizačného a zabezpečenia a časového harmonosgramu prípravy správy o stave politiky vo vzťahu k  mládeži v Slovenskej republike pre Radu Európy
(Review of Youth Policy – Slovak National Report)

1) Úvod
V roku 1995 na neformálnom stretnutí ministrov zodpovedných za mládež Rady Európy vystúpil minister školstva Fínska p. Claes Anderson s iniciatívou projektu zameraného na vypracovanie správy o postavení a perspektívach mladých ľudí v jednotlivých členských krajinách Rady Európy, ktorej cieľom je zabezpečiť informovanosť a prenos dobrých skúseností medzi ostatné členské štáty Rady Európy a navrhnúť zmeny a opatrenia v oblasti práce s mládežou. Vychádzal pritom zo skúseností z podobného projektu OECD v oblasti vyššieho vzdelávania a projektu Rady Európy zameraného na situáciu v oblasti kultúrnej politiky. Iniciatíva bola akceptovaná a zaradená medzi medzivládne programy Rady Európy pod názvom“ National Youth Policy Review“. Doteraz vypracovalo túto správu sedem krajín: Fínsko, Holandsko, Švédsko, Španielsko, Rumunsko, Estónsko a Luxembursko. Litva a Nórsko sú v procese finalizovania správ. Slovenská republika prejavila oficiálne záujem o vypracovanie správy v roku 1998 po konferencii ministrov v Bukurešti a bola zaradená do medzivládneho programu sektora mládeže Rady Európy na rok 2004.

2) Ciele vypracovania správy:
•	rozvoj národnej politiky mládeže ako multidisciplinárnej a transversálnej politiky, ktorá sa dotýka mnohých oblastí života spoločnosti,
•	výmena informácii o rozvoji a implementácii politiky mládeže v Európe,
•	využitie rôznych komponentov mládežníckych politík v jednotlivých krajinách na vzájomné obohacovanie a získavanie nových pohľadov na ich realizáciu, rozvoj a perspektívy,
•	propagácia Slovenskej republiky ako modernej európskej krajiny, ktorá politike vo vzťahu k mládeži venuje náležitú pozornosť a je neoddeliteľnou súčasťou všetkých oblastí pôsobnosti štátu,
•	zvyšovanie informovanosti o Slovenskej republike a jej politike mládeže medzi členskými krajinami Rady Európy.
•	popísanie východísk politiky mládeže v Slovenskej republike,
•	vyhodnotenie súčasného stavu politiky mládeže,
•	pomenovanie trendov a ďalšieho smerovania politiky mládeže v Slovenskej republike,

Zámermi projektu Národnej správy sú:
•	zabezpečiť proces vyhodnotenia štátnej politiky vo vzťahu k mládeži prostredníctvom:
•	zostavenia Národnej správy o politike mládeže,
•	hodnotenie expertov Rady Európy formou správy expertov Rady Európy,
•	diskusiou o uvedených správach na pôde CDEJ Rady Európy,
•	celospoločenskej diskusie a dotazníkového prieskumu v procese zostavovania Národnej správy ,
•	podporiť zavedenie pravidelného vyhodnocovania štátnej politiky mládeže ako súčasti spoločenských, plánovacích a rozvojových procesov,
•	podporiť medzirezortnú spoluprácu pri plánovaní, realizovaní a hodnotení politiky mládeže,
•	prispieť k ujasneniu miesta a úlohy politiky mládeže a k zvýšeniu jej efektívnosti,
•	v rozsahu metodiky a odporúčaní pre vypracovanie národných správ o národných politikách mládeže realizovať analýzu doterajšieho vývoja štátnej politiky za obdobie posledných cca 7 rokov,
•	s ohľadom na proces decentralizácie verejnej správy a transformácie mnohých inštitúcií popísať politiku mládeže z pohľadu štátnej správy, samosprávy, ale vo svojich väzbách i s dosahmi a s potenciálmi na rozvoj občianskej spoločnosti,
•	poskytnúť nadstranícky pohľad na politiku mládeže na Slovensku a získať čo najširší spoločensko-politický súhlas s predkladanou správou subjektov v oblasti realizácie a tvorby štátnej politiky

3) Obsah správy a navrhovaní garanti podkladových materiálov jednotlivých kapitol:
Vzhľadom na skutočnosť, že prvé správy prezentované na pôde Rady Európy sa značne líšili svojím obsahom, čo komplikovalo ich prípadnú komparáciu, vypracovala skupina odborníkov metodiku, ktorá bola schválená Európskym riadiacim výborom pre mládež (CDEJ) a ktorá definuje základný obsahový rámec národných správ. 
Predkladaný obsah vychádza z uvedenej metodiky, pričom pri každej kapitole je uvedený garant, resp. garanti zodpovední za jej obsahové naplnenie.

1.	Slovensko v skratke
Garant: ŠÚ SR
•	rozloha, územno-správne členenie, poloha, počet obyvateľov, dĺžka hraníc, stručná história, demografická situácia, 
•	oficiálne jazyky, náboženstvo, typ štátu, nezávislosť, najznámejší predstavitelia Slovenska vo svete, mapa Slovenska a jednotlivé regióny, mena, priemerné teploty a pod.

2.	Mladí ľudia na Slovensku - základné údaje 
Garanti: ŠÚ SR, MŠ SR, MPSVR SR
•	počet mladých ľudí a zmeny v životnom štýle mladých ľudí za posledných 10 rokov.

3.	Politický systém a jeho vývoj 
Garant: MŠ SR
•	vláda, parlament, prezident, miestna samospráva, politické a občianske práva,
•	politické strany, nátlakové skupiny a občianska spoločnosť, volebný systém.

4.	História mládežníckeho hnutia na Slovensku 
Garanti: MŠ SR, SAV, v spolupráci s RMS
•	krátka história mládežníckeho hnutia od druhej polovice 19. storočia do roku 1989,
•	mládežnícke hnutie po roku 1989,

5.	Postavenie mladých ľudí v právnom poriadku Slovenskej republiky 
Garant: MŠ SR, MPSVR SR
•	ako je definovaný mladý človek v právnom poriadku Slovenskej republiky, 
•	Dohovor o právach dieťaťa,
•	pasívna a aktívna právna spôsobilosť,
•	základné zákony a ich novely, ktoré určujú postavenie mladých ľudí v právnom poriadku Slovenskej republiky (napr. vstup do manželstva, ochrana záujmov dieťaťa, pracovné právo, právna zodpovednosť, povinná vojenská služba, vodičské oprávnenie, obmedzenia pri získavaní zbraní, predaj alkoholu a tabakových výrobkov, obmedzenie voľného pohybu neplnoletých, školské zákony, zákon o mládeži, právo na vzdelanie a povinná školská dochádzka, mladí ľudia ako členovia občianskych združení, mladý človek a volebné právo, rovnoprávnosť pohlaví, a pod.).

6.	Mechanizmy štátnej politiky vo vzťahoch k deťom a mládeži
Garanti:  MŠ SR, MPSVR SR, NÚP
•	vláda ako koordinátor práce s mládežou – spolupráca medzi jednotlivými ministerstvami, 
•	práca s mládežou na úrovni regiónov a miestnych samospráv, súkromné neziskové organizácie a združenia,
•	poradné a rozhodovacie štruktúry,
•	vzdelávanie zamestnancov s mládežou,
•	úloha Ministerstva školstva SR a podpora zo štátneho rozpočtu (grantové programy).

7.	Medzinárodná práca s mládežou 
Garant: MŠ SR
•	Bilaterálne dohody, účasť Slovenskej republiky v programoch Rady Európy, implementácia programov Európskej únie v oblasti mládeže na Slovensku,
•	účasť slovenských mimovládnych organizácií v medzinárodných združeniach a sieťach,
•	účasť Slovenska v  OECD, UNESCO a i.

8.	Mladí ľudia a vzdelanie 
Garant: MŠ SR 
•	vzdelávací systém, školské reformy, vývoj vzdelávacej politiky, financovanie školstva, 
•	základné štatistické údaje o žiakoch a študentoch na jednotlivých typoch škôl,
•	základné problémy v oblasti vzdelávania (napr. neukončená školská dochádzka a pod.),
•	princípy vzdelávacieho systému (sociálna súdržnosť, rovnoprávnosť, povinná školská dochádzka, odborné vzdelávanie a jeho realizácia na základe potrieb a požiadaviek trhu práce), 
•	ďalšie vzdelávanie, 
•	úroveň vzdelania, regionálne rozdiely, 
•	služby poskytované školami, výber študentov na školy,
•	vzdelávacie ambície mladých ľudí, vzťah vzdelávacieho systému a trhu práce.

9.	Mladí ľudia a zdravie
Garanti: MZ SR, MŠ SR
•	preventívna a terapeutická starostlivosť, subjektívne ponímanie vlastného zdravia, frekvencia výskytu niektorých zdravotných problémov, stravovacie návyky, 
•	mladí ľudia a drogy, 
•	detská úmrtnosť.

10.	Mladí ľudia a zamestnanosť/trh práce 
Garanti:  MPSVR SR, NÚP, ŠÚ SR
•	zamestnanosť a nezamestnanosť mladých ľudí vo veku 16 – 25 rokov, zdroje príjmov mladých ľudí a možnosti uspokojovania hmotných potrieb, 
•	opatrenia na zlepšenie zamestnanosti mladých ľudí, kluby mladých nezamestnaných a obsah ich činnosti, 
•	práca mladých ľudí v zahraničí a trvalý odchod z krajiny,
•	počet mladých ľudí na hranici chudoby.

11.	Mladí ľudia a voľný čas
Garanti: MŠ SR , MK SR
•	obľúbené voľnočasové aktivity v závislosti od veku, pohlavia, vzdelania, rodinného prostredia, finančných možností a pod.,
•	podpora talentovanej mládeže,
•	šport a mládež – profesionálna a amatérska úroveň
12.	Mladí ľudia a dobrovoľníctvo 
Garant: MŠ SR 
•	história dobrovoľníctva na Slovensku, záujem o dobrovoľnícke aktivity,
•	možnosti dobrovoľníctva na Slovensku, dobrovoľníctvo a legislatíva.

13.	Mladí ľudia a armáda 
Garant: MO SR
•	záujem mladých ľudí o službu v armáde, armáda a ženy,
•	názory na účasť v NATO, obrana vlasti – záujem medzi mladými ľuďmi v prípade vojny.

14.	Mladí ľudia a kriminalita/obete násilia/prevencia 
Garant: MV SR, MV SR 
•	účasť mladých ľudí na páchaní kriminálnych činov, najčastejšie typy kriminality mládeže,
•	polícia a mládež (tresty, opatrenia, prevýchova, úspešnosť),
•	mladí ľudia a drogy z pohľadu polície,
•	projekty polície zamerané na mládež.

15.	Mladí ľudia a rodina
Garant: MPSVR SR, MV SR,ŠÚ SR, MS SR
•	vek pri uzatváraní manželstiev, manželstvá s cudzími štátnymi príslušníkmi, 
•	uprednostňovanie života vo dvojici bez uzavretia manželstva, rozvodovosť, 
•	rodiny podľa počtu detí, vek matiek, zamestnanosť matiek. spotreba rodín s deťmi,
•	atmosféra v rodine – vzťahy s otcom, matkou,
•	bývanie mladých ľudí po uzatvorení manželstva, možnosti zaobstarávania vlastného bytu.

16.	Mladí ľudia a hodnotová orientácia
 Garant: MŠ SR 
•	spokojnosť mladých ľudí so životom, spokojnosť vs. ekonomická situácia,
•	najdôležitejšie veci v živote mladých ľudí, uspokojenie náboženských potrieb,
•	osamostatnenie od rodičov, bývanie mladých ľudí – jednotlivcov, slobodných, pomoc štátu a pod.

17.	 Mladí ľudia a participácia
Garanti: MŠ SR  v spolupráci s RMS 
•	počet mladých ľudí v samosprávach, poslanci z radov mladých ľudí, zapojenie mládeže do rozhodovacieho procesu v obciach a mestách Slovenska,
•	účasť na voľbách, zapojenosť mladých ľudí do mimovládnych organizácií a občianskych združení.

18.	 Mladí ľudia a Európska únia 
Garanti: ŠÚ SR,ÚV SR, MŠ SR 
•	názory mladých ľudí na vstup do Európskej únie,
•	informačné a vzdelávacie aktivity v tejto oblasti na Slovensku.

19.	Mladí ľudia a menšiny
Garanti: ÚV SR, MK SR, MV SR, MPSVR SR, v spolupráci s NOS
•	počet mladých ľudí z menšín na Slovensku, zákony, podpora vzdelávania a rozvoja kultúry menšín, utečenci, vzťah mladých ľudí k menšinám, prejavy rasizmu, xenofóbie a intolerancie voči menšinám.

20. 	Mladí ľudia bez rodičov 
Garanti: MPSVR SR,, MŠ SR, v spolupráci s Úsmev ako dar 
•	počet detí a mládeže v detských domovoch, štruktúra systému ústavnej výchovy v SR,
•	mládež z detských domovov a zamestnanosť, súčasná legislatíva. proces transformácie detských domovov.

21. 	Mladí ľudia a trvalo udržateľný rozvoj 
Garanti: MŽP SR, MŠ SR, 
•	mladí ľudia a realizácia koncepcie trvalo udržateľného rozvoja v Slovenskej republike,

4) Realizácia:
Termín trvania: 2003 - 2005

V súlade s časovým harmonogramom, ktorý vypracovala Rada Európy, by príprava správy na národnej úrovni mala trvať cca 8 mesiacov. Po jej vypracovaní určí Rada Európy skupinu expertov, ktorej úlohou je v priebehu nasledujúcich 10 mesiacov preštudovať národnú správu, uskutočniť dve návštevy danej krajiny a vypracovať vlastnú správu, v ktorej zhodnotí výsledky zistení a predloží návrhy a odporúčania na ďalší rozvoj politiky vo vzťahu k mládeži. Správa vypracovaná medzinárodnou skupinou expertov sa bude prezentovať za účasti verejnosti v príslušnej krajine a následne sa bude národná správa o stave politiky vo vzťahu k mládeži prezentovať za prítomnosti príslušného ministra na pôde Rady Európy. Na tejto prezentácii sa prediskutujú odporúčania medzinárodnej skupiny expertov a vyhodnotí sa celý proces. 
Po ukončení oficiálnej prezentácie bude Rada Európy pokračovať v  monitorovaní procesu. To znamená, že daná krajina vypracuje po jednom roku a po troch rokoch od obdobia prezentácie krátku správu o vývoji v  politike vo vzťahu k mládeži a o uplatňovaní odporúčaní. Okrem toho sa každé štyri roky bude realizovať hodnotenie projektu a monitoring implementácie odporúčaní Rady Európy.
Na začiatku procesu prípravy národnej správy je potrebné, aby jednotliví obsahoví garanti menovali svojich zástupcov, ktorí budú zodpovední za prípravu podkladov do jednotlivých kapitol. Zároveň bude potrebné vytvoriť užšiu koordinačnú radu (cca 6 členov), ktorá bude zodpovedná za riadenie celého procesu prípravy správy, komunikáciu s obsahovými garantmi, ako aj za dodržanie časového harmonogramu. Koordinačná rada, ktorej bude predsedať zástupca Ministerstva školstva SR, bude zložená zo zástupcov kľúčových ministerstiev, Rady mládeže Slovenska, ako aj zástupcov výskumu mládeže. Po kreovaní koordinačnej rady sa za účasti expertov Rady Európy a niektorých vybraných európskych ministerstiev (pôjde o zástupcov ministerstiev, ktorí v predchádzajúcom období správu o stave politiky vo vzťahu k mládeži vo svojej krajine už prezentovali) uskutoční v SR pracovný seminár, ktorého cieľom bude prediskutovať možné problémy, prípadne upresniť analytické metódy prípravy správy.

V roku 2003
•	Vymenovanie garantov zodpovedných za obsahové naplnenie správy za jednotlivé ministerstvá a inštitúcie v SR.
Gestori: MŠ SR, MPSVR SR, MZ SR, MO SR, MV SR, MS SR, MK SR, ŠÚ SR, ÚV SR, NÚP, SAV, RMS, NOS, Úsmev ako dar
Termín: jún 2003

•	Menovanie zástupcov do užšej koordinačnej rady zodpovednej za riadenie procesu prípravy správy.
Gestor: MŠ SR, MPSVR SR, RMS, SAV
Termín: jún 2003 

•	Pracovný seminár k príprave správy s účasťou medzinárodných expertov Rady Európy.
Gestor: MŠ SR v spolupráci s Radou Európy
Termín: jún 2003 

•	Monitorovanie stavu možností získania požadovaných podkladov.
Gestori: MŠ SR a garanti obsahových kapitol správy
Termín: jún - júl 2003 

•	Zber požadovaných údajov.
Gestori: MŠ SR a garanti obsahových kapitol správy
Termín: jún – september 2003

•	Priebežná informácia pre vládu SR o stave práce na príprave správy. 
Gestor: MŠ SR
Termín: november 2003 

Rok 2004
•	Predloženie návrhu Národnej správy na rokovanie vlády SR.
Gestor: MŠ SR
Termín máj 2003
•	Preklad Národnej správy do oficiálnych jazykov Rady Európy, vytlačenie publikácií.
Gestor: MŠ SR
Termín: jún 2004

•	Dve návštevy medzinárodnej skupiny expertov.
Gestor: MŠ SR
Termín: určí Rada Európy

•	Príprava správy medzinárodnou skupinou expertov Rady Európy o politike vo vzťahu k mládeži na Slovensku, jej prezentácia v SR spojená s verejnou diskusiou
Gestor: MŠ SR v spolupráci s Radou Európy
Termín: určí Rada Európy

Rok 2005
•	Prezentácia správy v Rade Európy za prítomnosti ministra školstva SR, odporučenia medzinárodnej skupiny expertov
Gestor: MŠ SR v spolupráci s Radou Európy
Termín: určí Rada Európy
•	Produkcia a distribúcia stručnej správy o vývoji a aplikácii odporučení (po roku a po 3 rokoch)
Gestor: MŠ SR v spolupráci s ostatnými zainteresovanými ministerstvami
•	Hodnotenie projektu a monitoring implementácie odporúčaní Rady Európy na Slovensku (každé štyri roky)
Gestor: MŠ SR v spolupráci s Radou Európy

5) Spôsob financovania
Slovenská republika hradí náklady spojené s:
a)	prípravou správy, jej vytlačenie a preklad do oficiálnych jazykov Rady Európy (angličtina, francúzština),
b)	prípravou podkladových materiálov za jednotlivé kapitoly
c)	návštevou expertov (okrem cestovných nákladov do/z SR),
d)	účasťou svojich zástupcov na záverečnej prezentácii na pôde Rady Európy (cestovné a pobytové náklady),
e)	preklad a vytlačenie dokumentov do slovenčiny.
Finančné náklady uvedené pod písmenom a), c), d), e) hradí Ministerstvo školstva SR, finančné náklady spojené s prípravou podkladových materiálov (písmeno b) ) hradia príslušné ministerstvá a ústredné orgány štátnej správy (garanti kapitol).

Rada Európy hradí:
-	cestovné náklady expertov,
-	správu vypracovanú expertmi a jej vytlačenie v anglickom a francúzskom jazyku

Zoznam používaných skratiek
MK SR		- Ministerstvo kultúry Slovenskej republiky
MO SR		- Ministerstvo obrany Slovenskej republiky
MPSVR SR		- Ministerstvo práce, sociálnych vecí a rodiny Slovenskej republiky
MS SR			- Ministerstvo spravodlivosti Slovenskej republiky
MŠ SR			- Ministerstvo školstva Slovenskej republiky
MV SR		- Ministerstvo vnútra Slovenskej republiky
MZ SR		- Ministerstvo zdravotníctva Slovenskej republiky
MŽP SR		- Ministerstvo životného prostredia Slovenskej republiky
NOS			- Nadácia otvorenej spoločnosti
NOC			- Národné osvetové centrum
NÚP			- Národný úrad práce
SAV			- Slovenská akadémia vied
ŠIOV			- Štátny inštitút odborného vzdelávania
ŠPÚ			- Štátny pedagogický ústav
ŠÚ SR			- Štatistický úrad Slovenskej republiky
RMS			- Rada mládeže Slovenska
ÚIPŠ			- Ústav informácií a prognóz školstva
ÚV SR			- Úrad vlády Slovenskej republiky
VÚPSVR		- Výskumný ústav práce, sociálnych vecí a rodiny